इनमें पत्रकारों की संख्‍या कम और बटोरूओं की संख्‍या ज्‍यादा थी. प्रेस कांफ्रेंस में आयोजक ने सभी पत्रकारों को गमछा वितरित किया, लेकिन गमछा कम पड़ गया. गमछा 36 और पत्रकार 72, ये तो बहुत नाइंसाफी हो गई. फिर क्‍या था गमछा पाने के लिए बनारसी पत्रकार संघर्ष पर उतर गए. एक बारगी प्रेस कांफ्रेंस कराने वाले भी भौचक्‍क रह गए कि बनारस में बड़े ही संघर्षशील पत्रकार विराजते हैं. पत्रकारों की संषर्घशीलता देखकर उन लोगों के चेहरे पर भी मंद मंद मुस्‍कराहट आ गई. बनारस के ये पत्रकार वास्‍तव में इतने संघर्षशील हैं कि अपने वेतन और हक की लड़ाई भले ही ना लड़ें, परन्‍तु गमछा-चप्‍पल-कचौड़ी की लड़ाई हल्‍दी घाटी की तर्ज पर जरूर लड़ जाएंगे.